Татар мәктәбендә укучы балаларга

татар теленнән мәктәп олимпиадасы өчен бирем җаваплары.

2018-2019 уку елы, 10 нчы сыйныф

**Үткәрү вакыты 120 минут**

**Максималь балл – 43**

**I. Тестлардан дөрес җавапны билгеләгез.**

1. Ирен ассимиляциясе чагылыш тапкан сүзләр төркеменнән торган рәтне билгеләгез. **(2 балл)**

а) *иртәнге, алдынгы, сүнгән, бүгенге*;

ә) *салкыннан, таңнан, килгәннәр, яланнан*;

б) *җирдән, көздән, кышта, балыкка, сандыкта*;

**в) *унбиш, унбер, ун пот, туксан бер*.**

2. Дөрес язылган сүзләрдән генә торган рәтне билгеләгез. **(2 балл)**

**а) *хөрмә, һөнәр, рәхмәт, һаман*;**

ә) *һәйкәл, зәһәр, илхам, сәһнә*;

б) *ашһанә, ниһаять, иһтирам, баһадир*;

в) *хата, мөхим, хәбәр, бәхет*.

3. *Салам, эскерт, арыш, бүрәнә* кебек сүзләрнең татар теленә кайсы телдән кергәнлеге дөрес күрсәтелгән рәтне билгеләгез. **(2 балл)**

а) гарәп теленнән;

ә) фарсы теленнән;

б) грек теленнән;

**в) рус теленнән.**

4. Җөмләдәге калын хәрефләр белән билгеләнгән сүзнең ясалыш ысулы дөрес күрсәтелгән рәтне билгеләгез. **(2 балл)**

***Үлчәү*** *тәлинкәсенең формасы төрле булырга мөмкин.*

а) сүзләрнең мәгънәсе үзгәрү;

ә) сүзләрнең аваз составы үзгәрү;

**б) сүзләрнең бер сүз төркеменнән икенчесенә күчүе;**

в) сүзләр кушылу.

5. Җөмләдәге калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

***Бар*** *җырымны илгә багышладым...* (М.Җәлил)

а) боерык фигыль;

**ә) билгеләү алмашлыгы;**

б) хәбәрлек сүз;

в) исем.

6. Җөмләдәге калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

*Зур бәхетләр сызганып эшкә бирелгәннән килә,*

***Аһ****! Оят, хурлык, түбәнлекләр иренгәннән килә.* (Г.Тукай)

**а) ымлык;**

ә) аваз ияртеме;

б) бәйлек;

в) кисәкчә.

7. Җөмләдәге калын хәрефләр белән билгеләнгән сүзнең нинди җөмлә кисәге булуы дөрес күрсәтелгән рәтне билгеләгез. **(2 балл)**

*Күргәзмәдә* ***катнашучыларга*** *рәсем бик ошады.*

а) ия;

ә) аергыч;

б) хәл;

**в) тәмамлык.**

8. Кушма җөмләдәге иярчен компонентның мәгънә ягыннан төре дөрес күрсәтелгән рәтне билгеләгез. **(2 балл)**

*Сәбәбе шул гына: озын юл кешене чирләтә.* (Н.Гыйматдинова)

а) иярчен ия җөмлә;

**ә) иярчен хәбәр җөмлә;**

б) иярчен тәмамлык җөмлә;

в) иярчен аергыч җөмлә.

**II. Теоретик бирем.**

Үтәүчесез бер составлы фигыль җөмлә турында языгыз, фикерегезне мисаллар ярдәмендә дәлилләп барыгыз. **(15 балл)**

**III. Иҗади бирем.**

Бирелгән тарихи сүзләрне кертеп, аңлатмалы сүзлек төзегез. **(12 балл)**

*биләмә җир* – кешенең шәхси җир биләмәсе

*дөньяви* – дингә кагылышлы булмаган

*лашманнар* – судно төзү өчен урман кисү, агач эшкәртү йөкләмәсен башкаручы крестьяннар

*тылмач* – әңгәмә һәм сөйләшүләрне тәрҗемә итүче

*фәрман* – боеру, әмер итү

*яу* – 1) дошман  2) һөҗүм итеп килә торган дошман гаскәре 3) сугыш, көрәш